**Podmienky a kritéria prijímania detí na predprimárne vzdelávanie do Materskej školy Prečín 275 k školskému roku 2021/2022**

V súlade s § 59 ods. 3 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov sa prijímanie detí do materskej školy v zriaďovateľskej pôsobnosti Obce Prečín uskutoční

**od 1. mája 2021 do 31. mája 2021**

Dieťa sa do materskej školy prijíma **na základe písomnej žiadosti**, ktorú zákonný zástupca predloží riaditeľovi materskej školy, spolu **s potvrdením o zdravotnej spôsobilosti dieťaťa a s údajom o povinnom očkovaní** od všeobecného lekára pre deti a dorast. Ak ide o dieťa so špeciálnymi výchovno-vzdelávacími potrebami, k žiadosti sa prikladá aj vyjadrenie príslušného zariadenia výchovného poradenstva a prevencie a odporučenie všeobecného lekára pre deti a dorast.

**Zákonný zástupca môže podať žiadosť:**

* **poštou alebo kuriérom** na adresu Materská škola, 018 15 Prečín 275,
* **e-mailom** na adresu ms@precin.eu tak, že vyplnenú žiadosť vytlačí, podpíše a pošle naskenovanú, prípadne odfotografovanú
* **osobne doručiť do materskej** **školy** s dodržiavaním hygienicko-epidemiologických opatrení

**Tlačivo** žiadosti si zákonný zástupca môže **vyzdvihnúť v materskej škole**, alebo si ho stiahnuť z internetovej stránky Obce Prečín: [www.precin.eu](http://www.precin.eu) [www.precin.eu/materska-skola](http://www.precin.eu/materska-skola)

**Podmienky a kritéria prijímania detí do materskej školy**

Na predprimárne vzdelávanie v súlade s § 59 ods. 1 zákona č. 245/2008 Z. z. (školský zákon) sa prijíma dieťa od troch rokov veku, výnimočne možno prijať dieťa od dvoch rokov veku.

Kritéria pre prijímanie detí boli prerokovaní v pedagogickej rade dňa 14.04.2021.

Prednostne sa na predprimárne vzdelávanie prijímajú:

* **deti, pre ktoré je plnenie predprimárneho vzdelávania povinné**
* **deti, ktoré pokračujú v plnení predprimárneho vzdelávania**

**Povinné predprimárne vzdelávanie plní dieťa v materskej škole v obci, v ktorej má trvalý pobyt,** ak zákonný zástupca pre dieťa nevyberie inú materskú školu. **Predprimárne vzdelávanie je povinné pre všetky deti, ktoré dosiahnu vek 5 rokov do 31.8.2021.**

Ostatné podmienky prijímania detí:

* **deti, ktorých súrodenec navštevuje materskú školu**
* **deti od štyroch rokov veku** (dovŕšia štyri roky do 31. augusta)
* **deti od troch rokov veku** (dovŕšia tri roky do 31.augusta),
* **deti od dvoch rokov veku** (môžu byť prijaté iba v prípade voľnej kapacity materskej školy a ak má dieťa dostatočne osvojené hygienické návyky),
* **v prípade zvýšeného záujmu o prijatie do materskej školy** **budú uprednostnené deti s trvalým pobytom v obci Prečín.**

**Písomné rozhodnutie o prijatí / neprijatí dieťaťa vydá riaditeľ školy do 15. júna 2021.**

Daniela Beniaková, riaditeľ materskej školy